Kasper Kristensen fra Aars har brugt weekenden på at reparere sin bil. Natten til fredag var han og hans kæreste på vej hjem fra Hjallerup Marked, da de bragede ind i et rådyr på motorvejen. Forenden af bilen blev smadret. - Man får et stort chok. Det blænder i lyset. Det blev helt lyst op og så ramte jeg. Det gav et ordentligt ryk i bilen. Man kan ikke nå at tænke før det er for sent, siger Kasper Kristensen. Nationalt Center for Miljø og Energi laver statistikker over vildt. De anslår, at der i 1986 var 19.000 rådyr i Nordjylland. I dag er bestanden i det nordjyske på ikke færre end 82.000 rådyr. Og det kan landsdelens haveejere også mærke. Hanne Magrethe Larsen bor midt i Nørresundby. Rådyrene kommer dagligt i hendes have, hvor de æder både blomster og hæk. Flere gange har hun set fem rådyr i haven på en gang. - De er især vilde med tulipaner og roser. Normalt er jeg ikke dyrefjensk. Vi kan godt lide, at de kommer her i haven, men nu er det altså lidt for meget, siger Hanne Magrethe Larsen. Også antallet af rådyr, der bliver påkørt i trafikken, stiger hvert år. I 2012 måtte 3750 rådyr lade livet i trafikken i Danmark. Det er næsten en fordobling i forhold til 10 år før. Rådyret på motorvejen døde på stedet, og Kasper priser sig lykkelig for, at der ikke skete noget med ham selv. Hvert år dør der folk i trafikken, fordi de har påkørt et rådyr. - Det er kun bilen der er gået i stykker. Det kunne jo være gået meget værre, hvis den havde ramt forruden og vi var kommet noget til, siger han.

Opsummering:
Bestanden af rådyr er nærmest eksploderet i Nordjylland i de senere år. Så meget at mange bilister og haveejere nu ser rådyrene som en plage.